Cadita de Constantinopole

Le cadita de Constantinopole o anque le prisa de Constantinopole (in greco medieval: Ἅλωσις τῆς Κωνσταντινουπόλεως, litt. "Le prisa de Constantinopole"; in turco: Konstantiniyyenin fethi, litt. "Le conquesta de Constantinopole") es un assedio historic que resultava, le 29 de maio 1453, in le prisa del citate per le truppas ottoman ducite per Mehmed II. Illo marca le disparition del Imperio Roman de Oriente, anque qualificate como Imperio Byzantin, e su fin definitive como entitate politic e juridic.

Le assedio, que comencia al initio del mense de april 1453, interveni quando le situation de Constantinopole se ha deteriorate considerabilemente durante le seculos precedente. In 1453, le Imperio se reduce al vicinitate de Constantinopole e al Peloponneso e illo non es plus in stato de resister al potentia crescente que es le Imperio Ottoman a ille epocha. Iste ultime ha jam assediate Constantinopole a duo vices sin resultatos ma controla Anatolia e un grande parte del Balkanes. Malgrado multiple appellos a adjuta del romanos verso le Occidente, solmente alcun rar truppas italian combatte al latere del 5 000 defensores constantinopolitan ducite per le imperator Constantino XI. Iste 7 000 a 8 000 homines es amplemente superate in numero per le 80 000 a 100 000 soldatos ottoman sustenite per un flotta de plus de 120 naves. Post haber resistite a plure assaltos, le byzantinos fini per ceder le 29 de maio 1453. Se seque un grande pillage del citate e pois le entrata de Mehmed II in le cité. Ille gania in iste occasion le epitheto de Fatih (le Conquistator) e face de Constantinopole le nove capital de su imperio que entra in su periodo florissante.

Ultra le fin de un imperio jam moribunde, le cadita de Constantinopole ha un impacto profunde sur le mundo e specialmente in le Occidente. Hereditario del Imperio Roman, remparo traditional contra le expansion musulman in Oriente, le Imperio Byzantin lassa post se un vacuo importante. Tamen, malgrado su declino politic, le Imperio cognosce durante su ultime annos de existentia un profunde renovamento cultural de qual le principal representantes como Jean Bessarion o Manuel Chrysoloras emigra pauc a pauc verso Italia e le resto de Europa a mesura que le Imperio Byzantin se debilita.

Multe historicos, incluse Jules Michelet, ha estimate que le cadita de Constantinopole constitue un ver ruptura marcante le fin del Medievo e le comenciamento del Renascentia. Totevia, iste vision es de plus in plus contestate per historicos contemporanee, qui considera plus tosto le cadita de Constantinopole como un etapa in le processo de transmission del mundo greco verso le mundo latin, conducente al Renascentia.

Categoria:Cadita de Constantinopole